**Notă informativă**

**la Hotărîrea de Guvern privind  aprobarea Metodologiei de evaluare în vederea autorizării de funcționare provizorie a programelor de doctorat**

**Argument**

În conformitate cu Codul educației nr. 152 din 17 iulie 2014, art. 94, a fost aprobat noul concept al programelor de doctorat la ciclul III, învățămînt superior. Astfel, studiile superioare de doctorat, ciclul III, se organizează numai în cadrul programelor din Școlile doctorale ale instituţiilor de învăţămînt superior şi ale consorţiilor sau parteneriatelor naţionale şi internaţionale autorizate provizoriu sau acreditate, conform legii. Evaluarea externă în vederea autorizării de funcţionare provizorie sau acreditării se inițiază şi se desfăşoară conform metodologiilor elaborate de Agenţia Naţională de Asigurare a Calităţii în Învăţămîntul Profesional şi se aprobă de Guvern la propunerea Ministerului Educației. Astfel, Ministerul Educației, în consultare cu Agenţia Naţională de Asigurare a Calităţii în Învăţămîntul Profesional, propune Guvernului spre aprobare Metodologia de evaluare în vederea autorizării de funcționare provizorie a programelor de doctorat.

**Esența proiectului**

Proiectul Hotărîrii de Guvern privind  aprobarea Metodologiei de evaluare în vederea autorizării de funcționare provizorie a Școlilor doctorale prezintă:

1. Etapele procesului de autorizare provizorie a Școlii doctorale
2. Lista actelor necesare autorizării de funcționare provizorie;
3. Cerințele normative minime, criteriile și indicatori de performanță în baza cărora va fi elaborat Raportul de autoevaluare al instituțiilor;
4. Lista conducătorilor de doctorat, angajați ai Școlii doctorale, incluzînd date privind anul nașterii, titlul științifico-didactic, anul obținerii dreptului de conducere de doctorat, numărul de doctori /doctori habilitați sub îndrumare și cu teze susținute (anul susținerii), Nr. de doctori îndrumați în ultimii 5 ani, Lista celor mai importante lucrări științifice publicate în ultimii 5 ani, Lista brevetelor de invenție obținute în ultimii 10 ani;
5. Proiectele programelor doctorale.

**Costul implementării**

Finanțarea se va realiza în limita bugetului aprobat

**Impactul implementării**

Autorizarea de funcționare provizorie a programelor de doctorat, inclusiv a Școlilor doctorale va permite modernizarea învățămîntului superior, consolidarea cercetării universitare prin integrarea învăţării şi cercetării, extinderea conexiunilor cu mediul economic şi implementarea în continuare a prevederilor Procesului de la Bologna.

**Ministru Maia SANDU**